b"\n_START_ARTICLE_\nMite de Jes\xc3\xbas\n_START_PARAGRAPH_\nEl mite de Jes\xc3\xbas \xc3\xa9s una escola de pensament segons la qual la hist\xc3\xb2ria de Jes\xc3\xbas de Natzaret, tal com es relata en les fonts cristianes, seria en realitat un mite. Les semblances dogm\xc3\xa0tiques i liter\xc3\xa0ries amb altres religions mist\xc3\xa8riques demostraria que el cristianisme \xc3\xa9s el producte d'un sincretisme religi\xc3\xb3s i no d'una realitat hist\xc3\xb2rica. La majoria dels estudiosos que sostenen aquesta teoria, no tots, mantenen posicions esc\xc3\xa8ptiques o neguen l'exist\xc3\xa8ncia hist\xc3\xb2rica de Jes\xc3\xbas de Natzaret.\n_START_SECTION_\nArguments a favor d'un Jes\xc3\xbas m\xc3\xadtic\n_START_PARAGRAPH_\nEls autors d'aquesta escola relacionen les creences de les religions cat\xc3\xb2lica i jueva amb l'astrologia i argumenten que s'ha creat el mite de Jes\xc3\xbas perqu\xc3\xa8 les institucions religioses poguessin tenir poder social i econ\xc3\xb2mic sota la por del poble a l'infern.\n_START_SECTION_\nResurrecci\xc3\xb3 al tercer dia\n_START_PARAGRAPH_\nLa resurrecci\xc3\xb3 de Jes\xc3\xbas al tercer dia, segons l'escola mitol\xc3\xb2gica, fou adoptada del paganisme. Els astr\xc3\xb2legs egipcis, fixen un per\xc3\xadode de tres dies en qu\xc3\xa8 el sol es mant\xc3\xa9 en el seu lloc m\xc3\xa9s baix durant el mes de desembre, motiu pel qual es deia que la divinitat solar estava morta durant tres dies per despr\xc3\xa9s ressuscitar. Aquesta creen\xc3\xa7a va passar als evangelis cristians, on es diu que Jes\xc3\xbas estigu\xc3\xa9 mort durant tres dies per despr\xc3\xa9s ressuscitar a la vida. Dins del monomite o cam\xc3\xad de l'heroi de la majoria de relats mitol\xc3\xb2gics apareix una revelaci\xc3\xb3 que sovint implica una mort i una resurrecci\xc3\xb3.\n_START_SECTION_\nEl logos\n_START_PARAGRAPH_\nBruno Bauer, fil\xc3\xb2sof i te\xc3\xb2leg alemany, sostenia que l'aplicaci\xc3\xb3 cristiana de la paraula grega logos deriva de la filosofia grega, concretament de Fil\xc3\xb3, els estoics i Her\xc3\xa0clit d'Efes, mort l'any 475 aC. Per tant, el logos no seria una ensenyan\xc3\xa7a ni cristiana ni jueva. Bauer tamb\xc3\xa9 assenyala la semblan\xc3\xa7a de la vida de Jes\xc3\xbas amb la del fil\xc3\xb2sof Apoloni de Tiana.\n_START_SECTION_\nFonts no b\xc3\xadbliques\n_START_PARAGRAPH_\nEncara que Flavi Josep, T\xc3\xa0cit, Suetoni i altres autors antics sovint s\xc3\xb3n citats com a prova d'un Jes\xc3\xbas hist\xc3\xb2ric, llurs relats s\xc3\xb3n derivats, no originals. Flavi Josep, el m\xc3\xa9s antic d'aquests, va n\xc3\xa9ixer almenys cinc anys despr\xc3\xa9s de la suposada mort de Jes\xc3\xbas. No hi ha cap testimoni directe dels fets. A m\xc3\xa9s, els antics relats no-cristians de Jes\xc3\xbas foren escrits quan el cristianisme ja estava est\xc3\xa8s._NEWLINE_Suetoni i T\xc3\xa0cit esmenten un personatge de nom Crist. Realment, Crist no \xc3\xa9s un nom sin\xc3\xb3 un t\xc3\xadtol que significa l'elegit. Diversos reis i personatges de l'antiguitat van portar el t\xc3\xadtol de Crist, com ara Alexandre el Gran, per exemple.\n_START_SECTION_\nInflu\xc3\xa8ncies de l'Antic Testament\n_START_PARAGRAPH_\nEls defensors del Mite de Jes\xc3\xbas creuen que els Evangelis no s\xc3\xb3n hist\xc3\xb2rics, sin\xc3\xb3 un tipus de midraix: narrativa creativa sobre la base de les hist\xc3\xb2ries, profecies i cites de la B\xc3\xadblia hebrea. La majoria dels estudiosos expliquen les semblances entre els evangelis de Mateu, Marc i Lluc utilitzant la Font Q, segons la qual Mateu i Lluc deriven la major part del seu contingut de Marc i d'una recopilaci\xc3\xb3 de dites de Jes\xc3\xbas conegudes com a Font Q. Mateu presenta un Jes\xc3\xbas amb forts paral\xc2\xb7lelismes amb figures de l'Antic Testament, com Mois\xc3\xa8s, Elies... Argumenten que no hi ha cap ra\xc3\xb3 per suposar que les paraules atribu\xc3\xafdes a Jes\xc3\xbas a la Font Q fossin originals seves."